C 47/140
RO
Jurnalul Oficial al Uniunii Europene
7.2.2023
Miercuri, 6 iulie 2022
40. subliniază importanța unei cooperări multilaterale continue în probleme de securitate și apărare; evidențiază activitatea parteneriatului UE-NATO și cooperarea UE-OSCE bazate pe sprijinirea comună a valorilor fundamentale împărtășite ale democrației, libertății, respectării drepturilor omului și demnității umane, statului de drept și promovării păcii și cooperării internaționale, protejând în același timp ordinea internațională guvernată de norme; invită statele membre ale NATO și ale UE care nu participă la inițiativele europene din domeniul securității și apărării să o facă pentru a dezvolta și a întări în continuare cooperarea;
41. subliniază că multilateralismul și orice reformă a sistemului actual trebuie să se concentreze asupra unei transparențe și responsabilități sporite, precum și asupra angajamentului asumat de actorii nestatali, cu scopul de a contribui la restabilirea încrederii oamenilor în aceste instituții și de a le conferi o mai mare legitimitate; subliniază necesitatea de a se aborda problemele legate de prevenirea și combaterea fluxurilor financiare ilicite și consolidarea cooperării internaționale și a bunelor practici privind randamentul și recuperarea activelor, inclusiv prin măsuri mai eficace de îndeplinire a obligațiilor existente în temeiul Convenției Organizației Națiunilor Unite împotriva corupției și al Convenției Organizației Națiunilor Unite împotriva criminalității transnaționale organizate; subliniază necesitatea de a se lua măsuri eficace, cu largă participare și viabile de prevenire și combatere a corupției în cadrul Agendei 2030; subliniază că lupta împotriva fluxurilor financiare ilicite trebuie simplificată la nivel global;
42. subliniază că este important să se stabilească în continuare contacte cu aliații și cu partenerii cu aceeași viziune în cadrul organizațiilor internaționale și al forurilor multilaterale pentru a coagula o coaliție de țări cu aceeași viziune, angajate în favoarea valorilor și obiectivelor comune și a dialogului politic și a cooperării reale la nivel mondial; subliniază necesitatea ca un acord privind politica externă și cooperarea în domeniul securității UE-Regatul Unit să fie adăugat ca anexă la Acordul comercial și de cooperare UE-Regatul Unit, ceea ce ar permite ambelor părți să poată face față mai bine provocărilor globale comune în materie de securitate și politică externă; subliniază că un astfel de acord ar contribui și la facilitarea cooperării în cadrul organizațiilor multilaterale, în special ONU, ținând seama de numeroasele valori și interese comune ale celor două părți;
43. subliniază relevanța deosebită, nu numai a partenerilor transatlantici sau europeni tradiționali, cum ar fi SUA și Canada, precum și Regatul Unit, Balcanii de Vest și alte țări din vecinătatea sudică și estică, ci și a altor aliați democratici care au aceeași viziune din America Latină, regiunea indo-pacifică și Africa, care pot crea în parteneriat o zonă mai largă de valori și standarde comune și un angajament de a promova răspunsuri globale la problemele globale, precum și o coaliție internațională mai largă de parteneri cu aceeași viziune; subliniază, în acest sens, importanța intensificării dialogului și a cooperării cu țările africane care au aceeași viziune, precum și importanța sprijinirii acestora în construirea unui viitor pentru Africa bazat pe democrație, incluziune și prosperitate, ținând seama, în același timp, de necesitatea de a soluționa problemele și amenințările la adresa securității generate de schimbările climatice, terorism și criminalitatea organizată;
44. subliniază că relațiile UE cu Uniunea Africană (UA) și cu America Latină și Caraibe au o valoare intrinsecă și o importanță vitală din perspectiva unui multilateralism reînnoit; reamintește că, în declarația lor comună „Africa și Europa: două continente cu o viziune comună pentru 2030”, UE și UA s-au angajat să colaboreze pentru a promova un multilateralism efectiv în cadrul ordinii internaționale guvernate de norme în centrul căreia se află ONU și s-au angajat să acționeze în direcția unei poziții mai convergente în forurile multilaterale pentru a reduce inegalitățile globale, a consolida solidaritatea, a combate schimbările climatice și a îmbunătăți furnizarea de „bunuri publice globale”, în conformitate cu Agenda 2030 pentru dezvoltare durabilă și cu Agenda 2063 a Uniunii Africane;
45. sprijină, ca urmare, eforturile VP/ÎR, ale Consiliului și ale Comisiei de a consolida parteneriatul UE cu UA și cu Comunitatea Statelor Latinoamericane și Caraibiene; subliniază că este important să se promoveze convergența pozițiilor UE, ale țărilor în curs de aderare și ale țărilor partenere la cadrul ONU și la alte foruri multilaterale; invită UE să își mărească capacitatea de a sprijini țările partenere și pe cele care îi împărtășesc viziunea, inclusiv prin consolidarea capacităților, schimb de cunoștințe, formare și înfrățire, astfel încât acestea să se poată implica cu rezultate mai bune în sistemul multilateral, precum și prin schimbul de bune practici cu acestea pentru a învăța, de asemenea, din experiențele lor; reiterează importanța consolidării forurilor multilaterale existente împreună cu parteneri cu aceeași viziune, în special a întâlnirilor la nivel înalt UE-Comunitatea Statelor Latinoamericane și Caraibiene;